Brzinom munje društvenim mrežama proširila se vijest kako su u Brinju odlučili stati na kraj psima lutalicama postavljanjem hrane. Svi su to odmah shvatili na isti način – u hrani će biti otrov.

Takvo rješenje iščitavalo se iz obavijesti koja se pojavila u mjestu i zbog upozorenja koje je istom obavijesti upućeno vlasnicima pasa.

– Mole se svi građani koji imaju svoje kućne ljubimce da ih drže isključivo u svom dvorištu ili u blizini svog stambenog objekta vezane ili zatvorene kako ne bi došli do hrane koja će biti postavljena za pse lutalice – stoji u obavijesti. Ova akcija, kako je objašnjeno, pokrenuta je baš na inicijativu mještana Brinja, a provodi se u suradnji s Veterinarskom stanicom Brinje. Isti ti mještani pozivaju se i da komunalnog redara obavijeste pronađu li uginulu životinju, odnosno vide li psa lutalicu.

Iako na obavijesti nema ni datuma kad je napisana, a ni datuma kad se ovo uklanjanje misli provoditi, od načelnika općine Brinje zatražili smo objašnjenje kako je moguće da provode nešto što je kažnjivo zakonom, odnosno uz čije dopuštenje se provodi ova akcija?

Nije imao dopuštenje

– Komunalni redar je samoinicijativno, bez konzultacija sa svojim nadređenima, kao i bez konzultacija s Veterinarskom ambulantom Brinje, objavio obavijest o uklanjanju pasa lutalica. Općina Brinje se ograđuje od sporne obavijesti komunalnog redara protiv kojeg će se pokrenuti postupak zbog teške povrede službene dužnosti zbog nanošenja štete ugledu službe – stoji u priopćenju koje potpisuje Zlatko Fumić, općinski načelnik.

U prilog tome kako općina Brinje ne stoji iza obavijesti komunalnog redara ističu kako je općina sklopila ugovor s Veterinarskom stanicom Rijeka, koja za njih obavlja poslove hvatanja i zbrinjavanja napuštenih i izgubljenih životinja te uklanjanja. U istom priopćenju ispričavaju se zbog nedoličnog i nepromišljenog ponašanja komunalnog redara.

A mi bismo dodali – i kažnjivog ponašanja. Kako je moguće da u zemlji u kojoj postoji Zakon o zaštiti životinja u službi koja bi se trebala brinuti za njegovo provođenje dođu na ideju da se sa psima lutalicama, kako nazivaju napuštene životinje, obračunavaju kao u vremenima koja su prošla i koja se ne bi smjela ponoviti. I pitamo se – što bi se dogodilo da sve nije došlo do medija? Koliko napuštenih životinja bi svoj život skončalo u agoniji i boli? I bi li itko odgovarao za to? Ili bi se općina Brinje i tada ograđivala od postupka komunalnog redara?

Htio zastrašiti neodgovorne

Veterinarska inspekcija o svemu je odmah zatražila i očitovanje Veterinarske ambulante Brinje.

- Navedena veterinarska ambulanta nema nikakve veze u organiziranju ove neprimjerene akcije, sve je samostalno napisao komunalni redar Općine Brinje – navodi se u priopćenju iz Ministarstva poljoprivrede. Dodaju kako je dotični veterinarsku inspekciju izvijestio da je to bilo sredstvo zastrašivanja neodgovornih vlasnika pasa, koji inače ne drže svoje pse pod kontrolom.

- U stvarnosti to nije namjeravano učiniti, niti su ikada na takav način postupili prema životinjama u svojoj Općini. Izjavio je i kako mu je žao na nesmotrenoj pogrešci, kojom je svima, Upravi za veterinarstvo i sigurnost hrane, Veterinarskoj ambulanti Brinje, ali i sebi, nanio nepotrebne neugodnosti jer su građani odmah, s pravom reagirali na obavijest. Obvezao se i da će plakate postavljene na dva mjesta u općini Brinje odmah ukloniti – kažu iz Ministarstva poljoprivrede.